b'\n_START_ARTICLE_\nDav\xc4\x8da, \xc5\xbdelezniki\n_START_SECTION_\nGeografske zna\xc4\x8dilnosti\n_START_PARAGRAPH_\nTeren na katerem le\xc5\xbei vas je sestavljen iz nestabilnih skrilavcev, ki jih je hudourni potok Dav\xc5\xa1\xc4\x8dica skozi tiso\xc4\x8dletja slikovito preoblikoval. Naravna zanimivost so ozke soteske, pe\xc4\x8dine, vodni sko\xc4\x8dniki in nekaj slapov. Hribovje je sicer geolo\xc5\xa1ko zelo pestro, saj se tukaj nahajajo tudi dolomiti zgornje triasne starosti, ki karbonate, kremene in precej gomoljev ro\xc5\xbeenca._NEWLINE_Dav\xc4\x8do na eni strani omejuje Porezen (1622 m), na severu Sel\xc5\xa1ka Sora, na jugu sleme, ki se razteza proti Blego\xc5\xa1u (1652 m). Potok Dav\xc4\x8da deli obmo\xc4\x8dje na dva slemena. Na severnem le\xc5\xbeijo \xc5\xbdbont (981 m) in ve\xc4\x8d Kovkov (\xc4\x8cema\xc5\xbearjev 1048 m, \xc5\xa0o\xc5\xa1tarjev 1102 m, Jem\xc4\x8dev 1103m), na jugu pa so Cimprovka (1253 m), Bi\xc4\x8dkarjev  vrh (1106 m), Tu\xc5\xa1kov gri\xc4\x8d (1103 m) in \xc4\x8crni vrh (1288) na katerem je znano smu\xc4\x8di\xc5\xa1\xc4\x8de._NEWLINE_Naselje je razdeljeno na Spodnjo Dav\xc4\x8do, Zgornjo Dav\xc4\x8do, Osojno Dav\xc4\x8do in Leskov\xc5\xa1ko Dav\xc4\x8do. Leta 1962 je vas dobila prvo sodobno cestno povezavo z dolino v Zalem logu._NEWLINE_Zanimiva je tudi kulturna krajina, ki se je razvijala na osnovi gozdarstva in pa\xc5\xa1ni\xc5\xa1tva, veliko tradicijo pa je imela pridelava lanu in izdelovanje lanenega platna, kar danes obujajo na nekaterih prireditvah._NEWLINE_Izvir Dav\xc4\x8de se nahaja pod Konjskim vrhom v Poreznu. Na potoku so trije slapovi, najlep\xc5\xa1i se imenuje Pod kotlom. Potok ima izrazito hudourni\xc5\xa1ki zna\xc4\x8daj, zato zelo pogosto povzro\xc4\x8da veliko gmotno \xc5\xa1kodo na infrastrukturi in pobo\xc4\x8djih (plazovi).\n_START_SECTION_\nZgodovina\n_START_PARAGRAPH_\nPrvi prebivalci so obmo\xc4\x8dje naselili v \xc4\x8dasu lo\xc5\xa1kega gospodstva. V letih 1560 \xe2\x80\x93 1580 so pripadali \xc5\xbeupanstvu Sorici, v za\xc4\x8detku 17. stoletja pa je dobila vas samostojno \xc5\xbeupanstvo. S poljanske strani so v okolico \xc4\x8crnega vrha ljudje prihajali do leta 1656. Naselje se najprej imenovalo "in der Alss", kar pomeni "v planini". Za lo\xc5\xa1ki grad so morali prebivalci pripravljati drva in les za apnenice, jezove in zgradbe. Leta 1878 je dal Martin Jemec sezidati cerkev Na\xc5\xa1e ljube gospe presvetega srca Jezusovega, v kateri je slika \xc5\xa0tefana \xc5\xa0ubica iz leta 1880, leta 1954 je bila zgrajena \xc5\xa1ola._NEWLINE_Junija 1943 je bil na \xc5\xbdbontu ustanovljen Gorenjski odred. Jeseni leta 1943 je nem\xc5\xa1ka vojska minirala \xc5\xbeupni\xc5\xa1\xc4\x8de. Prav tako jeseni 1943 je Pre\xc5\xa1ernova brigada osvobodila Dav\xc4\x8do, ki je ostala osvobojena do konca vojne. Tukaj so bili nato sede\xc5\xbei razli\xc4\x8dnih voja\xc5\xa1kih in civilnih oblasti, bolnica in tiskarna, v kateri so natisnili tudi Pre\xc5\xa1ernovo Zdravljico._NEWLINE_Od tukaj je doma tudi podobar Marko Peternel (1829 - 1905).\n_START_SECTION_\nTurizem\n_START_PARAGRAPH_\nDav\xc4\x8da je eno od izhodi\xc5\xa1\xc4\x8d za pohod na Porezen v katerega zavetju naselje le\xc5\xbei. Dostopen je v 2 urah po ve\xc4\x8d razli\xc4\x8dicah markiranih planinskih poti._NEWLINE_Ogleda vredni so Dav\xc5\xa1ki slapovi, trije so, lahko dostopnost omogo\xc4\x8da dobro ozna\xc4\x8dena pot._NEWLINE_Tradicionalni Dan teric, ki poteka vsak tretji avgustovski vikend na kmetiji Pri Vrhovcu, pomaga ohranjati kulturno izro\xc4\x8dilo preteklosti. \xc5\xa0e petdeset let nazaj je bilo ob skoraj vsaki dav\xc5\xa1ki kmetiji videti modro cveto\xc4\x8de polje lanu, ki so ga v skladu s tradicijo kmetje populili (lan se ne \xc5\xbeanje) in posu\xc5\xa1ili. Terice nato lan terejo na trlicah. Vlakna se nato \xc4\x8de\xc5\xa1ejo in na kolovratih spletejo v niti. Platno stkejo iz teh niti na statvah._NEWLINE_Postopek izdelave doma\xc4\x8dega platna, ki je izumrlo s prihodom cenenega tekstila, je mogo\xc4\x8de videti v etnografskem muzeju v sredi\xc5\xa1\xc4\x8du vasi, ki je bil odprt leta 2007.'